Pakistani thotë se ka rrëzuar dy avionë të Indisë në Kashmir
Pakistan dhe India janë përfshirë nga tensione të reja përgjatë territorit të diskutueshëm të Kashmirit.
Pakistani tha se forcat ajrore të tij rrëzuan të mërkurën dy avionë të Indisë që fluturuan mbi kufijtë e tij në territorin e diskutueshëm të Kashmirit. Gjeneral majori pakistanez, Asif Ghafoor, tha se një nga pilotët është kapur pasi avioni i tij u rrëzua në Kashmir, ndërsa avioni tjetër u rrëzua në anën indiane. Kryeministri i Pakistanit, Imran Khan, tha se forcat ajrore të vendit të tij kapën dy pilotë indian pas rrëzimit të avionëve. India tha se një avion i saj MiG21 “ka humbur: gjatë një operacioni në zonën indiane të Kashmirit dhe një pilot është zhdukur. Autoritetet në Indi thanë se avionët e tyre u dolën përballë tre avionëve të Pakistanit që kishin shkelur hapësirën ajrore të saj dhe i kishin detyruar të kthehen prapa. Njoftimet për incidentet ajrore u bënë pak orë pasi që Pakistani tha se të paktën katër veta u vranë në një sulm me mortaja nga trupat e Indisë përgjatë zonës së militarizuar. Tensionet u rritën midis dy vendeve fqinje që kanë armë bërthamore pasi që 40 pjesëtarë të forcave indiane u vranë në një sulm vetëvrasës në zonën indiane të Kashmirit me 14 shkurt. Grupi militant me bazë në Pakistan, Jaish-e-Mohammad, mori përgjegjësinë për sulmin. Avionët e Indisë kryen sulme ajrore para agimit të së martës në Pakistan në një kamp stërvitjesh të grupit Jaish-e-Mohammad. Grupet militante po luftojnë për pavarësinë e Kashmirit ose për bashkimin e tij me Pakistanin.